विधायक हैं जायल की, मंजु बाघमार प्रश्न पूछ रहीं सुखाड़िया विवि के
14वीं विधानसभा के 8वें सत्र में विधायक और सुखाड़िया विश्वविद्यालय की शिक्षक डॉ. मंजु बाघमार ने सुविवि से संबंधित सरकार से तीन सवाल पूछे हैं। सभी सवाल कॉमर्स कॉलेज और पूर्व डीन विजय श्रीमाली के इर्द-गिर्द के हैं। विधायक ने कॉलेज में छात्राओं के साथ हुए दुराचार के मामले में अब तक की हुई कार्रवाई पर सवाल उठाते हुए आरोपी प्रो. विजय श्रीमाली को घेरने की कोशिश की है। पूछे सवाल विश्वविद्यालय में चर्चा के विषय बने हुए हैं। उल्लेखनीय है कि एक ही विभाग के शिक्षक मंजु बाघमार और विजय श्रीमाली के बीच मतभेद रहे हैं। मंजु बाघमार नागौर के जायल से भाजपा विधायक हैं। कॉमर्स कॉलेज के बिजनस एडमिनिस्ट्रेशन विभाग की शिक्षक मंजु बाघमार फिलहाल अवैतनिक अवकाश पर हैं।
शिकायतें आती हैं, सवाल हम नहीं तो कौन पूछेगा
^विधानसभामें प्रश्न पूछना विधायक का अधिकार है। मैंने सुविवि में पढ़ाया है, इसलिए वहां से छात्रों और लोगों के माध्यम से शिकायतें आती रहती हैं। मेरी किसी के प्रति कोई दुर्भावना नहीं है। किसी ने गलत किया है, तो हम सवाल नहीं उठाएंगे तो कौन उठाएगा। डॉ.मंजु बाघमार, विधायक
सवाल-3 : कॉमर्स कॉलेज 5 साल में किसकी अनुमति से, कितनी राशि से कितने काम हुए
विधायक ने पूछा- कॉमर्स कॉलेज में पिछले पांच वर्षों में भवन निर्माण के कौन-कौन से कार्य, कितनी राशि के और किसकी अनुमति से हुए। संपूर्ण कार्यों का विवरण, अनुमति के आदेश की प्रति और टेंडर की प्रति सदन की मेज पर रखें। यह सही है क्या, ठेकेदार फर्म को लाभ पहुंचाने के लिए जिस दिन बिल बनाया, उसी दिन भुगतान करने को ठेकेदार/फर्म के खाते में राशि स्थानांतरित की गई। गौरतलब है कि विजय श्रीमाली अक्टूबर 2015 तक कॉमर्स के डीन रहे हैं।
सवाल-2 : कार्यकाल खत्म होने के बाद भी आवंटित भवनों में कैसे रहते विवि अधिकारी
विधायक ने सरकार से पूछा है कि क्या यह सही है कि सुविवि के कुलपति/रजिस्ट्रार/वित्त नियंत्रक अपनी सेवानिवृत्ति के बाद भी आवंटित आवास में रहे। अगर रह रहे तो उनसे किराया वसूला गया। गौरतलब है कि पूर्व कुलपति बीएल चौधरी कार्यकाल खत्म होने के डेढ़ साल तक कुलपति निवास में रहे। इस संबंध में बॉम की बैठक में तत्कालीन प्रमुख शासन सचिव राजीव स्वरूप ने चौधरी से पैनल्टी वसूलने के लिए भी कहा था।
सवाल-1 : कॉमर्स कॉलेज में शिक्षकों के खिलाफ आए प्रकरणों पर जांच क्यों नहीं
विधायक ने पूछा है कि कॉमर्स कॉलेज में कार्यरत शिक्षकों के विरुद्ध तीन साल में छात्राओं से दुराचार-अत्याचार के तहत कई प्रकरण हुए। इन पर अब तक कार्रवाई क्यों नहीं की गई। गौरतलब है कि हाल ही में कॉमर्स कॉलेज की कुछ छात्राओं ने विजय श्रीमाली के खिलाफ छेड़छाड़ का केस दर्ज कराया था। बाद में छात्राओं ने दबाव में आकर केस को वापस ले लिया था। मामले को लेकर सुविवि ने कमेटी बिठाई थी। विधायक ने विजय श्रीमाली का नाम नहीं लिया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva